Vijestima, odnosno TV Vijesti. Pozitivne prikrivene kampanje za druge partije i koalicije je bilo zanemarljivo malo. Negativna prikrivena kampanja (osim ka koaliciji Sigurnim korakom) uglavnom je bila usmjerena ka DF-u i Ključu, i to od strane Dnevnih novina i Pobjede, odnosno prvenstveno TV Pink M i TV Prve. Ovi podaci dodatno ukazuju na polarizovano pozicioniranje medija i njihovu podijeljenost. Medijsko izvještavanje obilježilo je pozitivno i negativno vrijednosno orijentisanje (¾ tekstova i 2/3 emitovanih priloga). Gotovo dvije trećine tih tekstova su pozitivno orijentisani i jedna četvrtina negativno, pa se može reći da su štampani mediji uglavnom vodili „pozitivnu kampanju“. Pobjeda je imala 73% tekstova sa pozitivnim kontekstom a svaki treći u prilog koaliciji Sigurnim korakom i svaki peti u odnosu na Socijaldemokrate. Dnevne novine su imale 61% pozitivnih tekstova i to gotovo svaki drugi u prilog koaliciju Sigurnim korakom. Negativno orijentisanih tekstova najviše je bilo u Dnevnim novinama, gotovo svaki treći tekst i to u odnosu na Demokratski front. Slijede Vijesti i Dan ali sa tekstovima gdje se koalicija Sigurnim korakom pominjala u negativnom kontekstu. Televizije su u značajno manjoj mjeri u odnosu na štampane medije vrijednosno orijentisale priloge. TV Pink M prednjači u pozitivno orijentisanim prilozima i to uglavnom usmjerenim ka koaliciji Sigurnim korakom. Jedina kategorija u kojoj koalicija Sigurnim korakom nije na prvom mjestu je kod broja negativno orijentisanih priloga. Najprisutniji je Demokratski front ka kojem je usmjereno pola od svih negativno orijentisanih priloga, i to dominantno na TV Pink M. Bitno je istaći i da je Javni servis u centralno-informativnim emisijama imao najmanje priloga u kojima je zabilježena vrijednosna orijentacija (17%) u pozitivnom, a posebno u negativnom kontekstu (3%). Zaključak je da su se mediji vrlo jasno stavili na stranu određenih političkih partija i koalicija i time ugrozili objektivno informisanje javnosti što je, zapravo, svrha njihovog postojanja. U toku ove izborne kampanje može se zaključiti da su mediji pokazali neprofesionalnost nudeći ograničene i politički obojene informacije o izbornom procesu.

##### Reklamiranje u medijima

Analiza, koju je Centar za demokratsku tranziciju (CDT) sproveo u periodu od 15. avgusta do 12. oktobra, pokazala je da je kampanja za ove parlamentarne izbore jedna od najskupljih izbornih kampanja koje smo imali prilike da vidimo u Crnoj Gori, sa skoro tri puta više reklame na televizijama i u štampanim medijima nego prije 4 godine. Partije su u ovom periodu samo na oglašavanje na komercijalnim televizijama i štampanim medijima potrošile oko 1,5 miliona eura, i to DPS (oko 708 hiljada eura), zatim DF (~322 hiljade), Ključ (~146 hiljada), a SD (~121 hiljadu), Pozitivna (~90 hiljada), SDP (~82 hiljade), Demokrate (~55 hiljada), HGI (~6,5 hiljada), SSR (~6 hiljada) i Stranka penzionera (812 eura). Pored oglašavanja u tradicionalnim medijima, u ovoj kampanji su izuzetno izražene bile reklame i na internet portalima, na društvenim mrežama, na YouTube-u i na Google-u. Učesnici izbora su koristili i pravo besplatnog reklamiranja na RTCG, na kojoj je u naznačenom periodu emitovano ukupno 2.438 reklama. Politički subjekti su na Javnom servisu imali ujednačen broj reklama, s tim što je povećan broj reklama zapažen kod nekih partija koje učestvuju i na lokalnim izborima. Detaljan izvještaj o reklamiranju političkih partija dostupan je na sledećem linku: http://www.cdtmn.org